Majanduse üldise tugevuse hindamisel võetakse aluseks SKP elaniku kohta (per capita), samuti vaadatakse majanduse mitmekesisust, konkurentsivõimet ja institutsioonide tugevust. Valitsuse võlateenindamise hindamisel on olulised võlakoormuse ja selle teenindamisega seotud  näitajad, samuti turule ligipääs ja valitsuse võime võla teenindamiseks vajalikke ressursse luua. Seejuures võetakse välisvaluutakohustuste reitingu juures arvesse riigi maksebilansi olukorda ja seega ka erasektori väliskohustusi ja nende teenindamist. Samuti on olulisel kohal pangandussektori olukord, seda nii finantseerimisvõimaluste, maksebilansi kui ka potentsiaalsete kohustuste vaatenurgast.